אלי כהן (פוליטיקאי, 1972)

שר החוץ כהן ומזכיר המדינה האמריקני בלינקן בהצהרה לתקשורת בעת ביקורו של בלינקן בישראל, ינואר 2023
אלי (אליהו) כהן (נולד ב-3 באוקטובר 1972, כ"ה בתשרי ה'תשל"ג) הוא פוליטיקאי ישראלי המשמש כשר האנרגיה והתשתיות מטעם מפלגת "הליכוד" וחבר בקבינט המדיני ביטחוני. שימש כשר החוץ, שר הכלכלה והתעשייה, שר המודיעין וכיושב ראש ועדת הרפורמות. הוא רואה חשבון במקצועו, וכיהן בתפקידים בכירים במגזר העסקי.

== ביוגרפיה ==
אלי כהן נולד וגדל בחולון. את שירותו הצבאי עשה בחיל האוויר והשתחרר בדרגת רס"ן. בתקופת שירותו למד וסיים תואר ראשון בחשבונאות באוניברסיטת תל אביב, תואר ראשון נוסף בהצטיינות בניהול וכלכלה ב ותואר שני במנהל עסקים, במגמת מימון וחשבונאות, באוניברסיטת תל אביב. מאוחר יותר שימש מרצה באוניברסיטת תל אביב בתחומי הניהול, המימון והחשבונאות.

בשנת 2000, לאחר שחרורו מצה"ל, החל לעבוד כרואה חשבון בחברת BDO זיו האפט, כראש התחום הכלכלי במחלקה המקצועית. בשנת 2003 הצטרף לחברת דירוג האשראי "S&P מעלות".

בשנת 2007 מונה לסמנכ"ל בחברת הכשרת הישוב ולאחר מכן מונה למשנה למנכ״ל. במסגרת תפקידו היה אחראי על ההתנהלות השוטפת של החברות בקבוצה וכיהן כדירקטור בכל החברות בקבוצה.

=== פעילות פוליטית ===
את פעילותו הפוליטית החל בסניף הליכוד בחולון. בשנת 2015, לקראת הבחירות לכנסת העשרים, שובץ במקום השמיני ברשימת כולנו ונבחר מטעמה לכנסת העשרים. בחודש יולי 2015 מונה לעמוד בראש ועדה פרלמנטרית העוסקת בחוקים ייעודיים המועברים אליה מוועדת הכנסת. הוועדה כונתה "ועדת הרפורמות".

כהן נבחר לאחד מ-100 המשפיעים על הכלכלה הישראלית בדירוג השנתי של מגזין TheMarker. ובשנים 2016, 2018 ו-2019 נבחר לאחד מ-100 המשפיעים על הכלכלה הישראלית בדירוג השנתי של העיתון "מעריב".

ב-2018 הוצב במקום ה-76 ברשימת 1000 המשפיעים השנתית של TheMarker.

====שר הכלכלה והתעשייה====
אלי כהן ו[[נשיא צרפת עמנואל מקרון בארמון האליזה, פברואר 2018]]
ב-23 בינואר 2017 מונה לשר הכלכלה והתעשייה.

כהן קידם חתימה של שורת הסכמי סחר חופשיים עם איי פארו, איי הבתולה, מלטה, נאורו, אוקראינה, פנמה וליכטנשטיין.

בחודש פברואר 2018 אושר בכנסת שינוי בחוק התקנים אותה הוביל כהן, ועל פיה התקנים הרשמיים יאומצו כלשונם על בסיס התקינה הבינלאומית ללא התאמות ייחודיות לישראל. במאי 2019 חתם כהן על צו שמקל על יבוא אישי של תוספי מזון, מוצרי טיפוח וקוסמטיקה, חלפים לרכב ומוצרי תעבורה.

בבחירות לכנסת העשרים ואחת, הוצב כהן במקום השני ברשימת "כולנו" ונבחר לכנסת. לקראת הבחירות לכנסת העשרים ושתיים התאחדה מפלגת "כולנו" עם "הליכוד". כהן הוצב במקום ה-15 ברשימת הליכוד ונבחר לכנסת. בבחירות לכנסת העשרים ושלוש הוצב במקום ה-14 ברשימת הליכוד ובבחירות לכנסת העשרים וארבע הוצב במקום ה-12 ברשימת הליכוד ונבחר לכנסת.

ב-13 במאי 2019 מונה כהן לחבר בקבינט המדיני-ביטחוני.

====שר המודיעין====
אלי כהן עם נשיא [[סודאן, עבד אל-פתאח אל-בורהאן, ינואר 2021]]
ב-17 במאי 2020, במסגרת ממשלת ישראל השלושים וחמש, מונה כהן לשר המודיעין. במסגרת תפקידו פעל, בין השאר, לחיזוק היחסים עם מדינות אפריקה, ובחודש ינואר 2021 ערך ביקור רשמי בסודאן, ביקור ראשון של שר ישראל במדינה זו. יחד עם משלחת שכללה בכירים במשרד המודיעין ובמל"ל, הוא נפגש עם נשיא סודאן עבד אל-פתאח אל-בורהאן, עם שר ההגנה של סודאן יאסין איברהים, ובכירים נוספים. בנוסף, במשרד המודיעין הוקמו חממות טכנולוגיות בפריפריה.

====בכנסת ה-24====
בכנסת ה-24 כיהן כחבר הכנסת בסיעת הליכוד, שהייתה באופוזיציה. ב-10 באוגוסט 2022 הגיע בפריימריז של הליכוד למקום השני, ושובץ במקום השלישי ברשימה לכנסת.

====בכנסת ה-25====
====שר החוץ====
בהשבעת ממשלת ישראל השלושים ושבע מונה כהן לשר החוץ. סוכם כי הוא יכהן בתפקיד במשך שנה עד דצמבר 2023, אז יתחלף בתפקידים עם שר האנרגיה והתשתיות ישראל כ"ץ לשנתיים, ובדצמבר 2025 הם יתחלפו שוב.

באחד בפברואר 2023 ביקר כהן בסודאן ונפגש עם שליט סודאן, עבד אל-פתאח אל-בורהאן ושר החוץ עלי א-סאדיק , בביקור הפומבי הראשון של שר חוץ ישראלי עם שליט סודן.<ref></ref><ref></ref> בהמשך השנה הוא ביקר גם בקייב ונפגש עם הנשיא זלנסקי, ביקור ראשון של שר ישראלי מאז פרוץ המלחמה, ונפגש בהודו עם ראש הממשלה מודי, ביקור ראשון של שר ישראלי בהודו מזה 19 שנה.

בסוף פברואר 2023, הודיע השר כהן על סיכום בין משרד החוץ לסולטנות עומאן על פתיחת שמי עומאן לטיסות היוצאות מישראל ונכנסות אליה, כולל של חברות ישראליות. בעקבות המהלך, שקיצר את זמן הטיסות מישראל למזרח, הודיעו חברות התעופה הישראליות על פתיחת קווי תעופה חדשים.

בחודש מרץ 2023 חתם השר כהן יחד עם השגריר האמירתי בישראל מוחמד מחמוד אל-חאג'ה על הסכם סחר חופשי בין ישראל לאיחוד האמירויות הערביות. על פי ההסכם, יורדו או יתבטלו המכסים מכ-96% מהמוצרים ותתאפשר גישה לחברות ישראליות למכרזים ממשלתיים באמירויות.

באפריל 2023 חנך השר כהן את שגרירות הקבע של ישראל באשגבאט בירת טורקמניסטן. היה זה ביקור ראשון של שר חוץ ישראלי בטורקמניסטן מזה 29 שנה, במהלכו הצהיר נשיא טורקמניסטן, סרדאר ברדימוחמדוב כי הוא שוקל להקים שגרירות טורקמנית בישראל.

באוגוסט 2023 נפגש כהן עם שרת החוץ של לוב, נג'לא אל-מנגוש. הפגישה התקיימה ברומא שבאיטליה, והיא הפגישה הראשונה בין שרי החוץ של שתי המדינות. פרסום דבר הפגישה עורר תגובות נזעמות בלוב, ובסופו של דבר להדחתה של השרה.

בדצמבר 2023 במהלך מלחמת חרבות ברזל שלל את אשרת הכניסה של המתאמת ההומניטרית של האו"ם, לין הייסטינגס בעקבות התנהלותה המוטה נגד ישראל. הייסטינגס לא גינתה את הטבח ב-7 באוקטובר, ואף קראה לפלסטינים לסרב להנחיות צה"ל.
עוד באותו החודש דווח כי כהן הורה למנכ"ל משרד החוץ להנפיק דרכונים דיפלומטיים לראשי מועצות מקומיות חברי ליכוד וכן לבנו של ראש הממשלה, יאיר נתניהו, בניגוד לעמדת אנשי המקצוע במשרדו, שסברו כי הם אינם עומדים בתנאים ואינם ראויים לדרכון כזה. כהן השיב שראשי הרשויות מחזיקים בתפקידים של קשרים בינלאומיים, ושדרכונים דיפלומטיים ניתנים לראש מרכז השלטון המקומי וראשי עיריות ירושלים ותל אביב יפו. לגבי הדרכון הדיפלומטי ליאיר נתניהו נמסר שהוא ניתן מטעמי אבטחה וש-3 בקשות קודמות בנושא אושרו בעבר.

בינואר 2024 אושרה באופן סופי הצעת החוק שיזם כהן, לחיוב דיפלומטים ישראלים להצהיר לפני יציאתם לשליחות בחו״ל, כי הם מתחייבים לשמור אמונים למדינת ישראל כמדינה יהודית ודמוקרטית.

באוגוסט 2024, פשטו חוקרי להב 433 ומשטרת ישראל על משרד החוץ במסגרת חקירה פלילית שנפתחה באישור היועצת המשפטית לממשלה והפרקליטות בחשד שהונפקו דרכונים דיפלומטיים למי שלא זכאי להם.

====שר האנרגיה====
ב-31 בדצמבר 2023 הממשלה אישרה את מימוש הסכם הרוטציה בין כהן וישראל כ"ץ. על פי ההסכמים שנכתבו עם הקמת הממשלה, כ"ץ מונה לשר החוץ במקומו של כהן, והאחרון עבר לשמש בתפקיד שר האנרגיה והתשתיות. לאחר מכן יחזור כהן לכהן שנה נוספת כשר החוץ וכ"ץ יחזור למשרד האנרגיה והתשתיות. ב-1 בינואר 2024 החל לכהן כשר האנרגיה.

בפברואר 2024 הודיע כהן על רפורמה במשק החשמל, שתאפשר לכל מי שירצה להתחבר לספק פרטי במקום חברת החשמל. זאת במטרה לפתוח את השוק לתחרות ולהביא להורדת מחירים של 5% עד 20% בחשבון החשמל.

כהן נשוי לענת, מורה בבית ספר יסודי. השניים הורים לבן ושלוש בנות ומתגוררים בחולון.

==קישורים חיצוניים==

* 
* 
* [https://www.knesset.tv/knesset-members/eli-cohen/ אלי כהן], באתר ערוץ הכנסת
* 
* 
* 
* 
* 
* 
* 
* 
* 
* 
* 
* 
* 
* 

==הערות שוליים==



קטגוריה:חברי הכנסת העשרים
קטגוריה:חברי הכנסת העשרים ואחת
קטגוריה:חברי הכנסת העשרים ושתיים
קטגוריה:חברי הכנסת העשרים ושלוש
קטגוריה:חברי הכנסת העשרים וארבע
קטגוריה:חברי הכנסת העשרים וחמש
קטגוריה:חברי הכנסת מטעם כולנו
קטגוריה:חברי הכנסת מטעם הליכוד
קטגוריה:חולון: חברי הכנסת
קטגוריה:דירקטורים ישראלים
קטגוריה:רואי חשבון ישראלים
קטגוריה:בוגרי הגימנסיה למדעים ולאומנויות ע"ש הרצוג (חולון)
קטגוריה:בוגרי האוניברסיטה הפתוחה
קטגוריה:בוגרי אוניברסיטת תל אביב
קטגוריה:סגל אוניברסיטת תל אביב: ניהול
קטגוריה:חיילי חיל האוויר הישראלי
קטגוריה:רבי-סרנים בצה"ל
קטגוריה:שרי ממשלת ישראל השלושים וארבע
קטגוריה:שרי ממשלת ישראל השלושים וחמש
קטגוריה:שרי ממשלת ישראל השלושים ושבע
קטגוריה:שרי החוץ בממשלות ישראל
קטגוריה:חברי הקבינט המדיני-ביטחוני
קטגוריה:ישראלים שנולדו ב-1972